KUUENDA KOOSSEISU

OTSUS

Haapsalu,								29. jaanuar 2010 nr 
									Eelnõu 15.01.2010 HLV

Haapsalu linna aukodaniku nimetamine

Juhindudes kohaliku omavalitsuse korralduse seaduse § 6 lg 3 p 2, § 23, Haapsalu põhimääruse § 8 lg 1, 2, 4, § 62, ja haldusmenetluse seadusest, Haapsalu Linnavolikogu otsustab:

1.	Nimetada Haapsalu linna aukodanikuks kunstnik Ilon Wikland.

2.	Otsus jõustub teatavaks tegemisest.

3.	Otsuse peale võib esitada kaebuse Tallinna Halduskohtule 30 päeva jooksul otsuse teatavakstegemisest.

Jaanus Karilaid
Volikogu esimees

Seletuskiri „Haapsalu linna aukodaniku nimetamine“ eelnõule

Ilon Wikland sündis 5. veebruaril 1930 Tartus. Lapsepõlve veetis Ilon Haapsalus.

“Olen tagantjärele palju mõelnud, et kõige parem, mis minuga üldse juhtuda võis, oli see, et ma lapsepõlves Haapsallu vanaema-vanaisa juurde elama sain,” räägib Ilon Wikland aastakümneid hiljem.

Õpinguid alustas Ilon Tallinnas, aastatel 1939–1944 õppis ta Haapsalu 1. algkoolis. 1944. aasta septembri lõpus viis vanaema Iloni laevale, mis tüdruku koos klassiõe ja tema perega Rootsi viis. Rootsis leidis tädi Iloni ja võttis ta enda juurde elama.

Ilon asus õppima Stockholmi raamatu- ja reklaamikunstikooli. Hiljem on ta õppinud ja end täiendanud Stockholmis Kõrgemas Rakenduskunstikoolis, Signe Barthi maalikoolis ning ka Londonis ja Pariisis.

Rootsis kohtus Ilon Astrid Lindgreniga, kellele tema joonistused meeldisid – nii sai alguse nende pikk koostöö. Esimene raamat, mida Wikland Lindgrenile illustreeris, oli 1954 ilmunud “Mio, mu Mio”. Kõige tuntumad on aga kindlasti “Väikevend ja Karlsson katuselt”, “Bullerby lapsed”, “Väike Tjorven, Pootsman ja Mooses”, “Röövlitütar Ronja”, “Vennad Lõvisüdamed”.

11. mail 2006. aastal andis Ilon Wikland Stockholmis allkirja, et kingib ligi 800 originaaltööd, sisuliselt kogu oma säilinud kunstipärandi, Läänemaa muuseumile ehk oma armsale lapsepõlvelinnale Haapsalule. Samas on see ka kink kogu Eesti riigile.

Iloni Imedemaa avati Haapsalus 4. juunil 2006 suure pidulikkusega ja sadade külaliste osavõtul.

Ilon Wikland elab praegu Stockholmis, tal on neli täiskasvanud tütart ja kümme lapselast.
2007. aastal ilmus Eestis Enno Tammeri poolt koostatud põhjalik album-raamat “Ilon Wiklandi maailm”.

Ilon Wiklandi on autasustatud 2001. aastal Valgetähe III klassi teenetemärgiga.

Linnavalitsus teeb ettepaneku eelnõu otsusena vastu võtta.

Andreas Rahuvarm, aselinnapea
25.01.2010